Papersnake/gushiwen huggingface dataset:
秋蝶二首 其一
罗邺（唐代）

秦楼花发时，秦女笑相随。及到秋风日，飞来欲问谁。
无题四首 其二
吕本中（宋代）

重阳共采东篱菊，却似乃翁年少时。顾我无能甘老病，相寻唯有向来诗。
十诗谢廖计使 其二
陈造（宋代）

平生书成痴，初不冀料理。颓龄迫肺病，课此未云已。

屠龙诧流俗，禄遫欲何以。闭目耐昏花，三叹仍启齿。
偈颂一百零一首
释慧性（宋代）

往来无间，动静一源。
瞥然而往，瞥然而还。
大方无内无外，管甚新年旧年。
归来偃卧青松下，只这些儿妙不傅。
送师好古归青社
方回（元代）

姓字喧吟社，吟须亦未生。
更能十年读，讵止一时名。
政尔推英俊，终然要老成。
闻韶问遗俗，肯学饭牛声。
寄赵紫芝
潘亥（宋代）

长安独跨驴，一别二年馀。
朝士不能荐，承明空有庐。
窗虚桐影薄，棹冷桂花初。
莫怪无书札，心亲迹任疏。
端午帖子·太上皇帝阁
周必大（宋代）

境胜日偏长，心清夏更凉。
超然远览处，何止傲羲皇。
四时白纻歌 春白纻
沈约（南北朝）

兰叶参差桃半红。
飞芳舞縠戏春风。
如娇如怨状不同。
含笑流春满堂中。
翡翠羣飞飞不息。
愿在云间长比翼。
佩服瑶草驻容色。
舜日尧年欢无极。
登九华山化城峰
周必大（宋代）

攀萝度险捷猱猿，石角钩衣屦尽穿。
莫讶远寻金地藏，也曾徐步玉阶前。
次韵段季裕惠诗二首 其二
王庭圭（宋代）

谪堕西南海角边，是中乐事亦天全。渐闻长乐钟声近，正遇巫阳敕放年。

客过茅蓬非率尔，诗如锦绣益飘然。一樽岂尽平生话，咫尺高楼起暮烟。
过伍子胥庙
王令（宋代）

西风骚客倦游吴，吊古心怀此暂舒。
鬼籙久应除佞嚭，民思今果庙神胥。
虽然邪正皆归死，奈有忠谗各异书。
回首旧江江水在，怒涛犹是不平初。
意难忘 其三 春雨
梁清标（清代）

轻暖薄寒不定。酝酿出、萧萧烟景。眉妩窗纱，牙签帘几，春昼须人承领。

淡云微雨，生催促、碧桃红杏。当日西园三径。正好泥香林靓。

花发疏栏，笛横别浦，载酒徵歌寻胜。东华留滞，都分付、短檠孤咏。
玉汝作东眺轩不忘在东诸君子也次其韵
王鏊（明代）

长日过从兴有馀，官曹乖隔欲何如。有时隐几全忘我，几度敲门不是予。

磔磔林间鸣好鸟，斑斑花外度轻车。城东有暇还相过，宾席年来左特虚。
辛夘冬雪里寻梅三首 其三
叶颙（元代）

逋仙冻欲僵，春色恼吟肠。绕树全无影，满身都是香。
和杨公济钱塘西湖百题 其五十四 西坞漾
郭祥正（宋代）

漫漫西坞漾，青出秀菰蒲。源浅不通海，光寒稍映湖。
净居院
于石（宋代）

峰回涧曲路萦纡，万壑中藏一画图。
雪堕枯枝龙解甲，藤缠怪石虎生须。
满楼山色自浓淡，隔竹泉声半有无。
纸帐蒲团清思足，更添梅种两三株。
和许知县织妇吟二首 其二
舒逊（元代）

双星照短牖，孤月悬高枝。仰睇星月明，对此令人悲。

手持并州刀，为君裁寒衣。不忍密密缝，此心君应知。
芦苇江八咏·义塾书灯
罗仲舒（宋代）

夜深展书读，伊吾声比屋。
掩映杖头光，穿破西园竹。
湖边会饮
吴学礼（清代）

秫价年平易索醪，西风野店快持螯。
门疏杨柳前峰见，瓦上藤花破屋高。
时异最伤嫠妇纬，岁寒方重故人袍。
小舟待月同归去，横直沙头插短篙。
夜雨不寐
周紫芝（宋代）

岁已随流水，身犹转断蓬。秋风双鬓短，夜雨一灯红。

衰病无多力，穷愁莫漫攻。残年消底物，溪外两三峰。
紫燕双飞 寄蓉舫夫子
叶璧华（清代）

紫燕双飞，绿窗人静，回忆帘栊深住。任东风、剪不断万缕情丝，一声杜宇，催春归去。

剩梨花、朱门深闭，怕别离情绪，比伤春更加十倍。

枨触年华成逝水，并作愁滋味。一片弄阴斜照里，目盼断、岭云江树。

去后思量，晓风残月人何处。几时又，茶榻酒灯重叙。
感怀
沈蓉芬（清代）

眼前身世几沧桑，细数萍因未忍忘。往事何须更回首，易催华鬓上秋霜。
天宝宫词八首 其四
朱纯（明代）

长安回首战尘中，罗绮繁华一夕空。惟有温泉旧时月，远随车驾到扶风。
过分水岭
董嗣杲（宋代）

看云忘斗峻，倚石望藤悬。
鸟背斜阳去，牛翻浅草眠。
井桐支野庙，溪水沃山田。
隔岭僧逢客，狂谈马祖禅。
次韵姜西溟秋日杂感
陈大章（清代）

珥笔频年在石渠，一囊官粟百无馀。伯鸾本不因人热，中散从无与世疏。

尺蠖屈伸存我法，蜗牛负戴亦吾庐。短檠取次新凉入，珍重穷愁且著书。
秋夜偶检兰雪师自书遗稿感赋
戴粟珍（清代）

先生久已骑鲸去，零落当年字尚存。残蠹半留仙后蜕，泥鸿细认雪中痕。

武夷九曲云封硐，柘水千潭浪打村。憔悴鹤奴诗弟子，寒宵重与赋招魂。
贤者之孝二百四十首·苏不韦
林同（宋代）

要使生者毒，休讥枯骨雠。
看他郭太论，比似伍员优。
临江仙
苏轼（宋代）

龙丘子自洛之蜀，载二侍女，戎装骏马。至溪山佳处，辄留数日，见者以为异人。其后十年，筑室黄冈之北，号曰静庵居士。乃作《临江仙》以纪之。

细马远驮双侍女，青巾玉带红靴。溪山好处便为家。谁知巴峡路，却见洛城花。
面旋落英飞玉蕊，人间春日初斜。十年不见紫云车。龙丘新洞府，铅鼎养丹砂。
蓦山溪
陈济翁（宋代）

去年今日，从驾游西苑。彩仗压金波，看水戏、鱼龙曼衍。宝津南殿，宴坐近天颜，金杯酒，君王劝。头上宫花颤。

六军锦绣，万骑穿杨箭。日暮翟华归，拥钧天、笙歌一片。如今关外，千里未归人，前山雨，西楼晚。望断思君眼。
读周仲弼雪中友人过访诗次其韵
张纲（宋代）

骑马走天阙，着破几狐裘。功名藐未涯，日月去不留。

从来舌本彊，游谈愧枚邹。闭门有乐地，未用儿女忧。

故人寄新诗，卷轴红牙头。飘然雪中作，乘兴将谁谋。

相与情未疏，连夜飞轻舟。此身一缕微，岂待万户侯。

有酒且共乐，贫交乃胜游。
高宗皇帝挽词
林栗（宋代）

兼爱无南北，全能冠古今。
典坟供夜览，烽火自宵沉。
睿藻成章焕，宸钧寓意深。
万年垂琬琰，谁识至仁心。
宿彭山县通津驿大风邻园多乔木终夜有声
陆游（宋代）

木欲静，风不止。
子欲养，亲不留。
夜诵此语涕莫收。
吾亲之没今几秋，尚疑舍我而远游。
心冀乘云反故丘，再拜奉觞陈膳羞。
陶盎治米声叟叟，木甑炊饼香浮浮。
芼姜屑桂调甘柔，稚鳌煮＊长鱼＊，夜敷枕席视衾禂，晨起熏笼进衣裘。
哀乐此志终莫酬，有言不闻九泉幽。
北风岁晚号松楸，哀哉万里为食谋。
春景 林花扫更落
刘辰翁（宋代）

花外愁如海，持觞为扫林。犹深犹可惜，更落更难禁。

片片春将尽，三三径莫寻。青苔才列席，红雨又沾襟。

不是乘风去，应如立雪深。柳绵欺我老，旋拂遍能侵。
春日田园杂兴
吴瑀（宋代）

野水浑边戏乳鹅，疏离缺处曬耕蓑。
草青随意牛羊卧，门静外人燕雀多。
夫倦倚梨需妇盍，翁欢声坏和孙歌。
新来别者宫生计，又喜巡檐住蜜窠。
塞下曲
苏佑（明代）

将军营外月轮高，猎猎西风吹战袍。
觱篥无声河汉转，露华霜气满弓刀。
次韵颖仲兰室这什
李弥逊（宋代）

黄卷青灯寄佛场，孤高如在远林芳。
下帷谁识传经董，载酒时林尚白扬。
华发同心犹有臭，青衿入室自知香。
公卿本是阶庭物，莫遣行藏异素王。
忆昔行 其一
陈士忠（明代）

泠泠石涧旧同游，道左俄惊拱木修。忆自雀台春锁后，阿谁兼美擅风流。
游海珠寺同山阴族弟宸章
刘谦（清代）

苍苍海气羊城低，寒潮汨没清秋时。混茫巨石激潋滟，古寺屹镇飞丹榱。

我来登此一临眺，满眼浩渺惊琉璃。千舸万艇浮鸭鹜，层栏曲槛纷鳞差。

车马喧填入都市，衣冠炫耀奔星驰。鬼方之人言服异，猫睛闪闪争游嬉。

忆昔刘鋹拥斯土，顾盼左右矜雄姿。割据偏安意自足，粉黛环列吹笙篪。

此时歌舞惜光景，附城百万登熊罴。白日西倾伯气歇，花田夜雨狐狸悲。

杳杳崖门拱崛峍，惨淡万古波涛吹。赵氏块肉舟已覆，英魄至今临海陲。

寸心那共尺土灭，白骨独与苍天支。村落儿童不解事，犹能指识三忠祠。

徘徊宝阁发感叹，疾风飒飒吹星汉。沈香浦头荒雾深，古鹅潭上余霞断。

宸章谓我试作歌，我才衰薄柰若何。俯仰万类羁情多，吾侪何为郁郁困兹土，坐令白日空蹉跎。
偈颂六十首
释昙华（宋代）

雪子落纷纷，乌盆变白盆。
忽然日头出，依旧是乌盆。
浪淘沙 题边景昭画鸡
沈曾植（清代）

老作喌鸡翁。晦雨霾风。穷愁志就话笼东。任遣尸居还口数，窠下儿童。

虫蚁遍区中。啄啄何功。越家伏卵鲁家雄。赖有此君相慰藉，筛影玲珑。
寒食与器之游南塔寺寂照堂
苏轼（宋代）

城南钟鼓斗清新，端为投荒洗瘴尘。
总是镜空堂上客，谁为寂照境中人。
红英扫地风惊晓，绿叶成阴雨洗春。
记取明年作寒食，杏花曾与此翁邻。
再见王进之于潭王即
赵蕃（宋代）

我客犹湖外，君行返汉中。乖离从此异，邂逅复兹同。

始见忘曾识，徐言乃渐通。怪来颜重渥，深感鬓成蓬。
幔芦港
吴本泰（明代）

月魄风痕共悄然，四围苍菼半垂天。
路迷不放渔舠入，只许沙鸥自在眠。
送虞师宪赴延平书院山长
仇远（元代）

我师文靖公，一传子朱子。
佩服中庸书，静中识根柢。
秋月湛冰中，莹彻无瑕滓。
延平建精舍，盛德宜世祀。
君往坐臯比，文行成粹美。
秋风送书船，南上二千里。
讶君来何暮，衿佩争倒屣。
鸣道铎方振，问字酒已俟。
九京如可作，文靖公亦喜。
予友有黄功，昔分教於此。
颇知文风盛，十室九儒士。
是行若登仙，剑气炯青紫。
只恐席未温，思归慕园绮。
过太清宫
范仲淹（宋代）

丑石危松半绿萝，函关真相玉鹾峨。
谁言仙道求难至，自愧阴功积未多。
渺渺云霞开绛节，雝雝鸾凤答空歌。
几时身退琼坛畔，荣利匆匆奈老何。
上三峡
李白（唐代）

巫山夹青天，巴水流若兹。
巴水忽可尽，青天无到时。
三朝上黄牛，三暮行太迟。
三朝又三暮，不觉鬓成丝。
终南山
王维（唐代）

太乙近天都，连山接海隅。(接 一作：到)
白云回望合，青霭入看无。
分野中峰变，阴晴众壑殊。
欲投人处宿，隔水问樵夫。
咏剪彩花诗
鲍泉（南北朝）

花生剪刀里，从来讶逼真。风动虽难落，蜂飞欲向人。

不知今日后，谁能逆作春。
西江月 次韵赵路分
韩淲（宋代）

脉脉蜂黄蝶粉，盈盈水秀山明。卖花声里听吹饧。

佳丽芳华韵胜。

下上休看舞燕，惺忪一任啼莺。枕痕屏曲梦关情。

酒醒春宵漏尽。
夕月十首
佚名（隋代）

［黄钟为角］时维秋仲，夜寂天清。
实严妹事，用答阴灵。
坛壝斯设，黍稷惟声。
云车来下，庶歆厥诚。
三忠祠诗次韵淮阴方太守 其三 文丞相
张羽（凤举）（明代）

秋日文山冢树苍，旧君报死亦寻常。群疑未白亡元日，万里犹寻侍帝傍。

东海无家兵已尽，南冠不免死犹光。燕京祠庙灵风急，社鼓神鸦满夕阳。
题新涂何宏甫江村
戴复古（宋代）

近郭畏嚣尘，移居在水滨。
江山千古意，松竹四时春。
宾客门无禁，诗书笔有神。
何郎好心事，鸥鹭亦相亲。
简胜上人
张至龙（宋代）

林深岚气重，一犬吠寒烟。
高思天云外，新房柏树边。
爱蒲寻石种，惜茗滤泉煎。
昔创如来殿，老於师一年。
山水屏
刘攽（宋代）

吾家古屏来江南，白昼水墨渍烟岚。我行北方未尝见，众道巫峡仍湘潭。

山头老树长参天，水上衰公撑钓船。青蓑拥身稚子眠，得鱼不卖心悠然。

久嫌时世趣向狭，颇思种药依林泉。桃源仙家不可到，但愿屏上山水置眼前。
夜出西溪
李商隐（唐代）

东府忧春尽，西溪许日曛。月澄新涨水，星见欲销云。

柳好休伤别，松高莫出群。军书虽倚马，犹未当能文。
寒食雨中，同舍约游天竺，得十六绝句呈陆务
杨万里（宋代）

清远溪中小闸头，遮拦溪水不教流。
山僧为我放一板，溅雪奔雷怒未休。
明堂观礼杂咏十三首 其一 观景灵宫恭谢
王同祖（宋代）

圣皇宗祀怀多福，恭谢回来看带花。柷敔笙镛齐合奏，举头更见日光华。
證道歌 其一七三
释印肃（宋代）

历江海，入此土，万水千山同一路。来时无物去时空，稽首牟尼悉加护。
自咏示客
陆游（宋代）

衰发萧萧老郡丞， 洪州又看上元灯。
羞将枉直分寻尺， 宁走东西就斗升。
吏进饱谙箝纸尾， 客来苦劝摸床棱。
归装渐理君知否？ 笑指庐山古涧藤。
吾族两派而下吾之一派衰落殆尽诸孙一两人而
戴复古（宋代）

门外长河水，有时鸣不平。
河边古樟树，亦各有枯荣。
人事关时数，春风莫世情。
贤哉沧海月，夜夜一般明。
过筠州怀苏子由
裘琏（清代）

熙宁有苏子，曾此监酒税。直言忤新法，炎方御魑魅。

独醒不辍醴，白眼看天醉。东轩一啸歌，山水日苍翠。

锦城与蜀江，嘉名良所赐。谁知陈州客，千古有余喟。
误马曲
黎遂球（明代）

垂杨作鞭花溅血，送郎上马出门别。望郎不归认郎马，马头为记同心结。

官街晓听金铃声，楼头远远看分明。怕为他人换将去，马是人非空复情。

亦愁人归马不见，桃花骨换梨花面。马足郎心那得凭，试问衔坭紫胡燕。
隐泉诗院杂咏和马专城韵八首 其一 栖云亭
成鹫（清代）

五色卿云护一亭，天南铜柱有新铭。悬知旦夕为霖雨，留在炎方作翰屏。
小葺檀园初成伯氏以诗落之次韵言怀
李流芳（明代）

短筑墙垣仅及肩，多穿涧壑注流泉。放将苍翠来窗里，收取清泠到枕边。

世欲何求休汗漫，我真可贵且周旋。一龛尚拟追莲社，不用居山俗已捐。
喜张圣民得登州
司马光（宋代）

昼日少闲暇，中宵梦亦劳。符移空浩浩，榜楚镇謷謷。

敢说今求郡，番思昔坐曹。羡君乘五马，东去一何高。
悼石湖三首
姜夔（宋代）

身退诗仍健，官高病已侵。
江山平日眠，花鸟暮年心。
九转终无助，三高竟欲寻。
尚留巾垫角，胡虏有知音。
次正等寺壁间韵
樊昌（明代）

沙路盘旋溪水清，薜萝如幄晓烟平。檐前花落一两点，竹外鸟啼三四声。

香雨霏微苍树湿，春风淡荡白云生。我来俯仰成今古，独有青山不世情。
挽二叔通直
员兴宗（宋代）

知公经术富，少小足奇尚。
堂堂兰茁芽，愿言契新赏。
萧条度风霜，汴西鞍马上。
暂行几羊肠，世路蛛自网。
绿衣一秋荷，而能脱尘鞅。
圣言得微奥，理明词亦畅。
有文不带酸，馀味甚熊掌。
其中殆天全，识解自超旷。
事佛当晚年，精神著内朗。
禅谈水月澄，逸韵天风爽。
我昔尚童子，门戟过双敞。
而公见之喜，单辞幸相广。
励我多苦心，寒庖对珍享。
山花草然然，胡为岁月往。
瑞兰期远插，庶以慰黄壤。
海棠
廖行之（宋代）

暖日烘晴二月天，万丝垂舞竞春妍。
谁移西蜀寸根远，独领东风一笑嫣。
醉脸凝脂朝过雨，红妆照烛夜笼因。
漫山百卉空粗俗，知是流霞第一仙。
和张功父梅诗十绝句
杨万里（宋代）

道是梅兄不解琴，南枝风雪自成音。
玉绳低後金盆落，独与此君谈此心。
秋时送郑侍御
张祜（唐代）

离鸿声怨碧云净，楚瑟调高清晓天。

尽日相看俱不语，西风摇落数枝莲。
满庭芳 初夏
施绍莘（明代）

树染橙香，花燃榴火，曲池莲盖初张。槐阴半亩，引起竹床凉。

门初闲花自落，小园中、无数新篁。凭栏久，闲调鹦鹉，摘叶戏螗螂。

日长，真似岁，轻施冰簟，闲梦羲皇。正孤蝉吟树，乳燕依梁。

且喜黄梅过也，建兰开箩岕茶香。东斋晚，一壶村酒，新月上松窗。
鹧鸪天（徐仲惠琴不受）
辛弃疾（宋代）

千丈阴崖百丈溪。孤桐枝上凤偏宜。玉音落落虽难合，横理庚庚定自奇。

人散后，月明时。试弹幽愤泪空垂。不如却付骚人手，留和南风解愠诗。
醉落魄
谢逸（宋代）

霜砧声急。潇潇疏雨梧桐湿。无言独倚阑干立。帘卷黄昏，一阵西风入。

年时画阁佳宾集。玉人檀板当筵执。银瓶已断丝绳汲。莫话前欢，忍对屏山泣。
诗品二十四则。劲健
司空图（唐代）

行神如空，行气如虹。巫峡千寻，走云连风。

饮真茹强，蓄素守中。走彼行健，是谓存雄。

天地与立，神化攸同。期之以实，御之以终。
谕友
白居易（唐代）

昨夜霜一降，杀君庭中槐。干叶不待黄，索索飞下来。

怜君感节物，晨起步前阶。临风蹋叶立，半日颜色哀。

西望长安城，歌钟十二街。何人不欢乐，君独心悠哉。

白日头上走，朱颜镜中颓。平生青云心，销化成死灰。

我今赠一言，胜饮酒千杯。其言虽甚鄙，可破悒悒怀。

朱门有勋贵，陋巷有颜回。穷通各问命，不系才不才。

推此自豁豁，不必待安排。
送费千户袭职还松
顾清（明代）

流水平林带郭斜，将军门巷野人家。百年勋荫馀乔木，三月春人想落花。

何日燕游还此地，向来谈笑即抟沙。王师未斩楼兰首，看尔腰间似莫邪。
惜花
刘言史（唐代）

年少共怜含露色，老人偏惜委尘红。

如何遂得心中事，每要花时不厌风。
看花回•索琴
董以宁（清代）

桐尾鱼纹响欲仙。金线频添。声声报入云空里，敢惊他、鸟醉花眠。

自从人去后，懒拨春纤。

故嗔小婢太痴颠。付与青烟。秦吏袋鱼须寄去，倩郎重整新弦。

归来相对好，一曲红盐。
题练溪閒居卷
程通（明代）

银丝满鬓手扶藜，此日承恩隐练溪。倚槛漫观春浪激，杜门閒对晓云低。

上林曾听娇莺啭，御苑空思匹马嘶。最有悠然真乐处，鸢飞鱼跃入新题。
上元
王圭（唐代）

昔年今日从宸游，綵仗纷纷已御楼。半夜众星来紫极，一春万火纵丹丘。

玉栏曾侍看山久，翠醁仍酣赐醴优。锦帐宵寒薰易歇，梦魂直欲到天头。
广南韩公舶使致龙涎香三种数珠一串戏赠
曾几（宋代）

千里传闻陆凯，一枝远寄梅花。
虎节无烦驿使，龙涎走送寒家。
玉阳仙选寿茶甫
文彭（明代）

玉阳之山云英英，玉女祠前春水浤。仙人骑鹿过东海，相邀服食脩长生。

嘈嘈笙鹤来云骈，蔡经初见王方平。有时月底闻歌声，分明驭气游蓬瀛。

人生此乐真自得，百年去去随虚盈。富贵嚣然直可轻，有才不用空浮名。

即今甲子已一周，岩壑放浪无逢迎。君扳玉树肯相待，我欲从君礼太清。
鹧鸪天（闺思）
严仁（宋代）

多病春来事事慵。偶因扑蝶到庭中。落红万叠花经雨，斜碧千庭柳因风。

深院宇，小帘栊。几年离别恰相逢。擎觞未饮心先醉，为有春愁似酒浓。
听事望马目山
陆游（宋代）

官身早暮不容闲，尘土堆胸媿满颜。
也有向人夸说处，坐衙常对水南山。
归途宿龙华寺与无尽六如师滋庄居士夜话
成鹫（清代）

经过此地许重来，旧路依然十日回。一片閒云归暝岫，千峰圆月印香台。

心同石溜寒偏细，目与松窗夜并开。独拥孤衾对玄度，山风吹雪下庭梅。
青玉案（赠勉道琵琶人）
赵彦端（宋代）

当年万里龙沙路。载多少、离愁去。冷压层帘云不度。芙蓉双带，去杨娇髻，弦索初调处。

花凝玉立东风暮。曾记江边丽人句。异县相逢能几许。多情谁料，琵琶洲畔，同醉清明雨。
杨柳
贾似道（宋代）

燕子楼边柳色新，画眉人去镜生尘。
来年羞结空床梦，闲拨琵琶过一春。
洞庭夜泊
来廷绍（宋代）

两岸树限苍苍，孤舟湘水旁。
猿专用啼不住，明月照篷窗。
石鼓诗十首 其六 作原篇
佚名（先秦）

□□□猷。乍原乍□。□□□。导遄我𤔲□。□□□除。帅皮阪□。

□□□草。为世里。□□□微。𢕂𢕂𠧠罟。

□□□栗。柞棫其□。□□棕𣓌。祇祇鸣□。□□□□。亚箬其华。

□□□□。为所斿𡔀。□□□□。□〃盩导。二日尌□。□□□□五日。
和陶读山海经十三首韵送机简堂自景星岩再住
吴芾（宋代）

我与师来往，岁月虽未长。
相看成二老，风流亦异常。
既宴坐岩上，我方为聚粮。
傥师能早归，此乐犹示央。
题高氏烟雨馆 其二
赵孟坚（宋代）

人多晴昼至，此趣未应知。我独身常寓，烟霏雨暗时。

曀添波面阔，绿压柳丝垂。忽有片帆过，惊飞双鹭鸶。
游凤池
吕本中（宋代）

远近诸山翠作堆，凤池北望更崔嵬。青松夹路搀天去，白鸟翻云旁海来。

喜有故人同出郭，属因衰病阻衔杯。犹怜不赴对床约，独上篮舆日暮回。
水调歌头冬至，同行台王子勉中丞，韩君美
白朴（元代）

云黯雾树，秋潦净寒潭。徘徊子隐台下，不见旧书龛。鹿苑空余萧寺，蟒穴谁传郗氏，聊此问瞿昙。千古得欺罔，一笑莫穷探。
俯秦淮，山倒影，浴层岚。六朝城郭如故，江北到江南。三十六陂春水，二十四桥明月，好景入清谈。未醉更呼酒，欲去且停骖。
九日即事雪中见菊 其三
家铉翁（宋代）

九月黄花正是时，谁催青女试瑰琦。冰天雪夜无人问，玉质金相我自知。
秋日鉴湖留别万履安诸子
梁以樟（明代）

贺鉴祠前酒一杯，霜枫千里夕阳回。江山白发归人远，杵臼西风过雁哀。

许剑几人同汐社，埋云无路哭荒台。时违重惜衣冠别，肯使秦庭片铁灰。
东门之池
佚名（先秦）

东门之池，可以沤麻。彼美淑姬，可与晤歌。
东门之池，可以沤纻。彼美淑姬，可与晤语。
东门之池，可以沤菅。彼美淑姬，可与晤言。
游文美清旷亭各以字为韵
谢逸（宋代）

人生一月间，开口笑几日。况复岁云暮，在堂悲蟋蟀。

胡不为强岁，唧唧复唧唧。吾徒尘外姿，开怀见真率。

达如商山皓，清若竹林逸。相逢各拊掌，一笑万事失。

主人清旷士，作堂记其实。愿无负此堂，不为势利怵。

时时叙离阔，中散志意毕。
东嘉风土
释文珦（宋代）

山水知名旧永嘉，谢池千古湛清华。四郊风土宜柑树，百里官清尽藕花。

鸦鹭共栖江面石，渔商分泊渡头沙。他年若向中川住，管定清游少在家。
仿元遗山论诗绝句 其十三
王昌麟（清代）

缓步能追沈鲍踪，巴笺染翰恨重重。相看更有岑夫子，一气双烟化白龙。
满江红 赠睡着李道判
李道纯（元代）

好睡家风，别有个、睡眠三昧。但睡里心诚，睡中澄意。睡法既能知止趣，便于睡里调神气。这睡功、消息睡安禅，少人会。身虽眠，性不昧。目虽睡内不闭。向熟睡中间，隐帖帖地。一枕清风凉彻骨，梦于物外闲游戏。觉来时、身在广寒宫，抱蟾睡。
宿水竹居连日风雨偶赋短歌简黄芳亭赵升之
吴泰来（清代）

老南老屋吹春风，辛夷欲谢夭桃红。平堤水涨野烟合，柳塘阴雨愁濛濛。

林深无人掩茅屋，棐几湘帘净尘俗。幽禽隔竹一声啼，芳草当阶几丛绿。

闲窗坐对一樽酒，苦忆南村素心友。著屐冲泥兴不辞，传书折简情何有。

流光抛人春可怜，城西水榭花莲天。锦屏绣幕看不足，青林几日闻啼鹃。

今年花红不相觅，来岁花开定相忆。烟波千里两愁心，君住江南我江北。
丑奴儿令 梅花
陈沅（清代）

满溪绿涨春将去，马踏星沙。雨打梨花。又有香风透碧纱。

声声羌笛吹杨柳，月映官衙。懒赋梅花。帘里人儿学唤茶。
癸巳元日年六十七
方回（元代）

生平矻矻短檠窗，晚节灰心殢酒缸。
百岁三分新过二，十行一目旧无双。
又惊客枕听春雨，即合归舟上浙江。
未必樊迟劣颜子，故应学稼胜为邦。
送陶仁父
刘克庄（宋代）

自古送行情味恶，君行快似泛仙槎。
新班人少先投卷，下水船轻易到家。
南浦不堪看草色，西湖尚可及荷花。
诸公若问栖栖者，为说吟诗两鬓华。
酬李司兵直夜见寄
皇甫冉（唐代）

江城闻鼓角，旅宿复何如。寒月此宵半，春风旧岁馀。

徒云资薄禄，未必胜闲居。见欲扁舟去，谁能畏简书。
何嘉会寺丞遣嫁侍儿袭明有诗次韵 其二
孙觌（宋代）

哀蝉已逐梦云空，锦字参差在眼中。应似桃花贪结子，任教柳絮舞随风。

留春不住无樊子，隔水遥看有杜翁。无那丁宁花鸟使，丁香偷结两心同。
闻子冲被徵寄问兼趣早出四首 其一
于慎行（明代）

谷城山色五峰亭，十日相过酒未醒。底事西河桥畔柳，残枝又傍马头青。
辛丑春雪甚意有感
陈造（宋代）

岁序各司存，雪神庀厥终。
度腊不成白，接春吹旱风。
井脉青烟起，地毛黄埃蒙。
东君借一怒，瘁事玄云同。
玉龙专独夜，紵带缟长空。
破晓欻三尺，山川积苏中。
宿麦赖一溉，园林潜动容。
繄此玄冥事，春皇岂佻功。
瘝官可辞责，代庖容非恭。
风霜与暘雨，不时皆沴雺。
即今雪擅春，何异雷鸣冬。
方蕲焦槁息，未暇尤化工。
缅怀虞周下，贤哲多不逢。
权柄在掌握，秦越眎困穷。
变故方沸渭，顷刻分吉凶。
君子诿不谋，或非世用充。
当知寸有长，琤琤即畴庸。
鲋也肸土苴，顾能鲁使东。
鸢肩既欧刀，五孺各疏封。
融约漫百数，不当刘是宗。
稊稗实枵腹，常以岁不丰。
奇疾待乌喙，参术渠能攻。
高位有不称，坐令蛇为龙。
快意虽目前，道揆终庞茸。
惟昔道兴世，圣贤启泰通。
元凯林帝庭，十乱拱法官。
尽屏欺负徒，鲧兜变夷戎。
此人如此雪，胡宁久长雄。
小乖见晛期，适贻吾民痌。
仰天欲三叹，羲驭暾朝红。
杨尚书生日
魏了翁（宋代）

三边头绪正相寻，云气模糊尚积阴。
已喜龙荒通汉使，更须帝梦起商霖。
功名本自於人薄，家国相关此念深。
共指岷峨祝公行，鬓华未听晓霜侵。
欧阳公制粮尽扣门索米戏书绝句送之
王庭圭（宋代）

闻道瓶中无积粟，不忧甑里有尘埃。饥时且就我索食，更恐胡奴送米来。
江上逢故人
韦庄（唐代）

前年送我曲江西，红杏园中醉似泥。今日逢君越溪上，
杜鹃花发鹧鸪啼。来时旧里人谁在，别后沧波路几迷。
江畔玉楼多美酒，仲宣怀土莫凄凄。
岩栖仙人歌
郑元祐（元代）

彼仙之人，与神为谋。舒啸烟霞，放浪林丘。以六合为指掌，以千岁为春秋。

瞪霄汉之空碧，渺白云之孤游。疏星向曙目光炯，赪玉映雪肌肤柔。

方骑阆风谒绛阙，又采瑶草过沧洲。仙之人兮欲擅一壑美，匪迟徊兮此淹留。

傍置素琴不复鼓，得非与世方同忧？龙蟠青藜杖，花落绿绮裘。

岸巾不挂壁，翠发风飕飕。正研思虑探道奥，金匮石室非难紬。

想应误骑斑龙堕谪籍，于以辅相圣主福齐州。颠崖苍生性命悬一缕，可但独乐身夷犹。

仙之人兮须为谢安石，莫学王子猷。谢公廊庙上王郎，涧之幽穷而成仙。

达卿相君家，子房出处真其俦。功成拂衣江海去，笛声尚殷岳阳楼。
茅山书院
侯遗（宋代）

精舍依岩壑，萧条自卜居。
山花红踯躅，庭树绿栟榈。
荷锸朝芸陇，分镫夜读书。
浮云苍狗纪一笑不关余。
河间
文天祥（宋代）

江南车盖走燕山，老子旁观袖手閒。
见说新诗题甲子，桃源元只在人间。
落照（一作耿湋诗）
马戴（唐代）

照曜天山外，飞鸦几共过。微红拂秋汉，片白透长波。

影促寒汀薄，光残古木多。金霞与云气，散漫复相和。
赠诗僧
方岳（宋代）

从来佛法无多子，底用芒鞋半九州。
赢得诸人诗满袖，草深一丈法堂秋。
垂虹
钱时（宋代）

不到垂虹十四秋，聊倾巵酒酹沙鸥。
蹄涔一勺閒风月，老眼关河万国愁。
表侄罗师尚辟四川掾
陈伯康（明代）

捷音指日定成都，坐见降王属传车。子去惊传三语掾，人来喜得万金书。

马嘶古栈秋风晚，舟次瞿塘夜雪初。若到升仙驻吟辔，不教题柱愧相如。
解语花·行歌趁月
张炎（宋代）

行歌趁月，唤酒延秋，多买莺莺笑。蕊枝娇小。浑无奈、一掬醉乡怀抱。筹花斗草。几曾放、好春闲了。芳意阑，可惜香心，一夜酸风扫。海上仙山缥缈。问玉环何事，苦无分晓。旧愁空杳。蓝桥路、深掩半庭斜照。馀情暗恼。都缘是、那时年少。惊梦回、懒说相思，毕竟如今老。
贺新郎（实之用前韵为老者寿，戏答。）
刘克庄（宋代）

身畔无丝缕。但从前、练裳练帨，做他家主。甲子一周加二纪，兔走乌飞几度。赛孔子、如来三五徐陵云：小如来五岁，多孔子三年。鹤发萧萧无可截，要一杯、留客惭陶母。门外草，欲迷路。

朗吟白雪阳春句。待夫君、骊驹不至，鹊声还误。老去聊攀莱子例，倒著斑衣戏舞。记田舍、火炉头语。肘后黄金腰下印，有高堂、未敢将身许。且扇枕，莫倚柱。
和郡守沈持要赏柑之什三首
陈傅良（宋代）

沧海无波日万艘，山农囷廪自相豪。
争看紫橐行阡陌，可对黄甘负酒醪。
曲水一觞随意集，成都千骑最头遨。
风流儒雅谁公似，增得东嘉地望高。
憩昌化民家
高似孙（宋代）

晚程息劳辙，白日流西晖。
水鸟得鱼去，耘夫荷锄归。
川原杳仟绵，林野杂依霏。
一来扣竹馆，相邀入荆扉。
重岩吐清溜，澄阴布残菲。
曰予考此室，十世相因依。
左右桑果足，岁日鸡豚肥。
丰犹未至裕，歉亦无能饥。
予闻良自惬，欲谋北山薇。
有田可同耕，有蚕当共衣。
车夫猝无情，此志仍重违。
黎立臣救溺纪事二首 其二
陈恭尹（清代）

一棹乘危岂易料，是时风雨正潇潇。知君善庆今无限，及第当年但蚁桥。
送杨侍禁寄频黄二公二首
陈师道（宋代）

相逢今已晚，同府尚经年。
众口不成虎，诸公更荐贤。
两亲须薄禄，一障欲乘边。
往问频夫子，何妨试著鞭。
次赤城奉寄诸寅长
叶元玉（明代）

驱驰穷北地，却见极南人。自誓劳王事，谁能顾此身。

风沙时带恶，戎马日为邻。若问归时候，长安三月春。
洞仙歌 陈云伯大令秋雪渔庄图
席佩兰（清代）

西溪西去，荡溪光如雪。道是梅花未堪折。有不成、村落三两渔花，刚占却，一片冷云秋窟。

掉头吾去矣，料理烟蓑，载取樵青好浮宅。生怕白鸥知、屑屑秋声，偏摇破、水天空碧。

问同是、渔郎棹舟回，比晋代、桃花阿谁幽绝。
赴灵宁厅任，宿厓吉川
黄英（明代）

童童陵谷辙痕纷，铃语分明走夕曛。曲突冷烟烧马粪，乱山斜夕下羊群。

雪花昨夜埋荒梗，诗草何时退敌军。最是宵寒窗纸破，饥狼叫月不堪闻。
悼里中百岁张翁
刘宰（宋代）

铭旌一丈袅寒烟，泪逐西风洒道边。
纵使后人能百岁，太平谁识靖康年。
哭吴道粹学士
刘攽（宋代）

结束并州骑，雍容使者车。乃心长象阙，称旨得金鱼。

熊鸟空遗术，龙蛇有谶书。平生一笑乐，回首涕盈裾。
陬操
王令（宋代）

行曷为兮天下，老吾身而不归。
人固舍吾而弗从，吾安得徇人而从之。
昔所闻其是兮，今也见之则非。
嗟若人之弗类，尚何足以与为。
彼天下之皆然，嗟予去此而从谁。
信亦命已矣夫，固行兮而曷疑。
东方为王匡廉丹语
佚名（魏晋）

宁逢赤眉，不逢太师。太师尚可，更始杀我。
将入都门答汤钺送别诗二章原韵 其一
姚燮（清代）

驽马何从试短鞭，春花已作古流年。大江初雪愁蓬叶，密屋清樽泥竹烟。

几见为龙名满洛，漫传市骏价宜燕。冲风不怨单寒袖，剩有吟怀壮倍前。
北山烟雨
张思宪（清代）

北山隐约树模糊，烟雨朝朝入画图。却忆草堂留我住，爱他水墨米颠呼。
夏日寄史处士
孟贯（唐代）

掩关苔满地，终日坐腾腾。暑气冷衣葛，暮云催烛灯。

寂寥知得趣，疏懒似无能。还忆旧游否，何年别杜陵。
夜读兵书
陆游（宋代）

孤灯耿霜夕，穷山读兵书。
平生万里心，执戈王前驱。
战死士所有，耻复守妻孥。
成功亦邂逅，逆料政自疏。
陂泽号饥鸿，岁月欺贫儒。
叹息镜中面，安得长肤腴。
送姚杭州赴任，因思旧游二首
白居易（唐代）

与君细话杭州事，为我留心莫等闲。闾里固宜勤抚恤，

楼台亦要数跻攀。笙歌缥缈虚空里，风月依稀梦想间。

且喜诗人重管领，遥飞一醆贺江山。

渺渺钱唐路几千，想君到后事依然。静逢竺寺猿偷橘，

闲看苏家女采莲。故妓数人凭问讯，新诗两首倩留传。

舍人虽健无多兴，老校当时八九年。
点绛唇 秋夜横泖旅窗听雨，有怀故园
邵亨贞（元代）

两鬓秋风，掩关坐听黄昏雨。灯前自语。世乱甘清苦。蔓草愁烟，前却东陵圃。归期阻。荆榛满路。投老知何处。
汉光武帝
许咏仁（清代）

赤眉青犊扫如尘，为帝为王自有真。战士呼声动雷雨，功臣位次应星辰。

宠加翟茀迎新妇，寒拥羊裘忆故人。可惜伏波冤未雪，车如薏苡当奇珍。
明发陈公径过摩舍那滩石峰下十首
杨万里（宋代）

南中山绝佳，所恨人烟稀。
略无好事人，结茅临深溪。
峰顶可月亭，岸石即钓矶。
空令烟中猿，挂崖弄涟漪。
山多人自少，人远山益奇。
我舟行不留，过眼山如驰。
过眼意已足，久留亦何为。
咏梅五十首呈史尚书
释绍嵩（宋代）

暖律还吹岭上梅，数枝先发日徘徊。
苔封曲径无人到，付与春风自在开。
秋试锁宿府学
赵鼎（宋代）

悄无人语到高堂，爽气侵凌枕簟凉。木叶彫风秋瑟瑟，檐花流雨夜浪浪。

灯明疏幔孤光暗，蛩咽空阶怨绪长。心愿无期清梦断，一炉沉水自焚香。
江干小雪
司马棫（宋代）

枫落吴江小雪天，三三两两捕鱼船。蹇驴瘦马何方客，眼看风波不著鞭。
送林一中福建佥宪
张弼（明代）

握手与君别，此情难具陈。空庭花落后，高树鸟啼频。

白简持三尺，清风扇八闽。新题如有便，为我洗京尘。
西园仙居亭对雪命酒作白雪嗺 其一
耶律铸（宋代）

玉花团结就冰桃，玉蕊凝香袭冻醪。时自唱歌嗺痛饮，踏歌白雪代离骚。
鹏鷃问答
姜特立（宋代）

吾闻北冥鹏，翼若垂天云。
矫首扶桑汜，投趾昆仑垠。
渴饮黄河流，饥食紫渊鳞。
长融盈千车，短羽重万钧。
去以六月息，栖止良苦辛。
黑风忽翻海，未易容其身。
偶与斥鷃遇，问鷃有何乐。
鷃云我幺禽，岂暇议寥廓。
为生诚甚微，为计亦易足。
吸以棘针露，分以鹪鹩粟。
决起枪榆间，却向蓬蒿落。
不睎九万程，只愿一枝托。
鹏听鷃所云，似若生羡慕。
彼小乃有余，我大适为苦。
呼鷃部所安，鷃笑而不语。
和任宰元绍见寄十首以归来问信湖山抚摩松菊为韵 其十
吴芾（宋代）

新诗远寄将，字字脱尘俗。时节近重阳，何由同把菊。
郊庙歌辞。享太庙乐章。诚敬
佚名（唐代）

顾惟菲质，忝位椒宫。虔奉蘋藻，肃事神宗。

敢申诚絜，庶罄深衷。睟容有裕，灵享无穷。
江城梅花引 秋夜听内弹清江引
董元恺（清代）

半帘花影入房栊。对孤桐。抚丝桐。鼓一再行，绕指动清风。

指下风生松下应，拂白石，响清泉，雨淙淙。

淙淙瑟瑟满晴空。曲未终。意无穷。听也听也，听忽变、换羽移宫。

又似贯珠声断百寻中。此夜香闺幽梦冷，月落也，飞别鹤，送归鸿。
江行
常建（唐代）

平湖四无际，此夜泛孤舟。明月异方意，吴歌令客愁。

乡园碧云外，兄弟渌江头。万里无归信，伤心看斗牛。
出郊
杨时（宋代）

云根修蔓绿成阴，风雨园林懒重寻。
春日去来人不问，碧桃朱李付幽禽。
再赋一阕
韩琦（宋代）

槛外风光触处奇，岭头金像对巍巍。主人偏恋南犍乐，只恐瓜时示肯归。
题匡山瑞木图二首
杨长孺（宋代）

仙李从来别有源，手提造化发生权。
冰霜不到云间树，风日偏和雨外阡。
四海几人传盛事，一家双美两臞仙。
同生同死用同纪，花萼犹应照九泉。
听弹湘妃怨
白居易（唐代）

玉轸朱弦瑟瑟徽，吴娃徵调奏湘妃。

分明曲里愁云雨，似道萧萧郎不归。
味辛以苏文忠所撰司马文正公神道碑见示属题其后
庄宇逵（清代）

丰碑纪功日磨砻，谀墓之文苦充栋。谁欤日星照两间，其人其文交引重。

涑水学术醇乎醇，古三不朽萃一身。宣仁临朝拜仆射，如旱而雨寒而春。

惜哉公年未中寿，天不慭遗保元祐。臣轼秉笔无愧辞，道媲周程业韩富。

憸人无何报复恣，发冢斲棺诞无忌。豚鱼可格独不孚，豺虎畀食此亦弃。

党人碑立龟趺蹲，以公名冠端礼门。元符贵人糊面目，不及石工公道存。

等片石耳镌刻异，一荣一辱分仇恩。呜呼公之精神在穹壤，是非颠倒凭群枉。

当时魑魅空横行，千秋麟凤同瞻仰。仆碑磨文文不磨，皇统复立金山河。

洛阳铜驼那可问，宫邻金虎终如何。此碑七百余年久，曾入虞山孟津手。

附骥谁知已续貂，文采风流付刍狗。磨兮不磷涅不淄，芒寒色正典诰辞。

淋漓元气自往复，可式浮诡抚衰疲。亦有生斋今守藏，示我遗碑遥怅望。

二童一马万人环，天下安时注意相。
游龟峰
胡居仁（明代）

我来游龟峰，䇄然在青苍。欲穷此理妙，应难尽其详。

太极本无极，动静生阴阳。阴阳有变合，五行自相当。

造化自此成，阖辟乃其常。穹窿须有际，磅礴非无疆。

清泉流碧涧，奇石何高昂。水得阴之盛，周流无定方。

土本得冲气，体具柔与刚。石乃刚之质，壁立千仞强。

人皆览形色，此处诚茫茫。我从同类士，行行入其乡。

目遍心多感，理趣深且长。物物有太极，此说非荒唐。
续和漕司高斋韵
薛绂（宋代）

坦情渠侬嫌我真，斗升谁给太仓陈。
悠悠江汉飘零客，落落乾坤老病身。
心历百艰弥感协，诗留知古越清新。
高斋高处齐文焰，付与从今仰止人。
初夏过湖外别业
薛嵎（宋代）

郊原新绿喜初晴，一曲湖光潋滟明。
几处楼台空锁钥，百年人物尽丘茔。
好花自分随春去，恶木宁思择地生。
独念索居闻识寡，夜窗长对读书荣。
咏汉玉屏风叠旧作韵
弘历（清代）

弘璧夷玉两序间，三棘六异千年右。诸侯良宝无过斯，讵若宝贤以为友。

孚尹比德时或珍，如乾六爻无一偶。玉屏方广遗炎灵，抚之光泽不留手。

温室秘赏阅三朝，寓意匪誇弗胫走。东坡至人有至言，世人安得如汝寿。

星为含誉云为卿，我则成诗今复久。尔时书题借词臣，自审临池腕力丑。

弹指凡八异春秋，重吟聊命墨卿黝。琬琰终合付镌华，咄哉瑰质沧桑守。

章草钟𨽻已瞠乎，那能更进辨科斗。闻之七日集灵台，王母带垂灵飞绶。

双成子登侍东西，觞酌麻姑所进酒。诙谐白发乃小儿，瞿瞿何来窃窥牖。

交梨火枣仙得餐，斯以赠帝帝拜受。什袭百代天府琛，好恶何常惟知诱。

嗅人遗制在周官，笔翰休论类枫柳。
浔阳三题 其一 庐山桂
白居易（唐代）

偃蹇月中桂，结根依青天。天风绕月起，吹子下人间。

飘零委何绕，乃落匡庐山。生为石上桂，叶如剪碧鲜。

枝干日长大，根荄日牢坚。不归天上月，空老山中年。

庐山去咸阳，道里三四千。无人为移植，得入上林园。

不及红花树，长栽温室前。
寄情
吴鼎芳（明代）

残山如黛月痕斜，子夜青鞋踏浅沙。
十里红桥东畔路，梅花多处是君家。
三王墓
干宝（魏晋）

楚干将莫邪为楚王作剑，三年乃成。王怒，欲杀之。剑有雌雄。其妻重身当产。夫语妻曰：“吾为王作剑，三年乃成。王怒，往必杀我。汝若生子是男，大，告之曰：‘出户望南山，松生石上，剑在其背。’”于是即将雌剑往见楚王。王大怒，使相之。剑有二，一雄一雌，雌来雄不来。王怒，即杀之。

莫邪子名赤，比后壮，乃问其母曰：“吾父所在？”母曰：“汝父为楚王作剑，三年乃成。王怒，杀之。去时嘱我：‘语汝子出户望南山，松生石上，剑在其背。’”于是子出户南望，不见有山，但睹堂前松柱下石低之上。即以斧破其背，得剑，日夜思欲报楚王。

王梦见一儿，眉间广尺，言欲报雠。王即购之千金。儿闻之亡去，入山行歌。客有逢者，谓：“子年少，何哭之甚悲耶？”曰：“吾干将莫邪子也，楚王杀吾父，吾欲报之。”客曰：“闻王购子头千金。将子头与剑来，为子报之。”儿曰：“幸甚！”即自刎，两手捧头及剑奉之，立僵。客曰：“不负子也。”于是尸乃仆。

客持头往见楚王，王大喜。客曰：“此乃勇士头也，当于汤镬煮之。”王如其言煮头，三日三夕不烂。头踔出汤中，踬目大怒。客曰：“此儿头不烂，愿王自往临视之，是必烂也。”王即临之。客以剑拟王，王头随堕汤中，客亦自拟己头，头复坠汤中。三首俱烂，不可识别。乃分其汤肉葬之，故通名三王墓。今在汝南北宜春县界。
送张德远宣抚川陕二首 其一
吕颐浩（唐代）

维扬倾盖意相投，国事当时已共忧。铁马勤王曾并辔，戎衣护共每同舟。

山西气槩终须在，塞北烟尘漫不收。宗社有灵天悔祸，尚期一战扫边愁。
端午帖子·皇帝阁
周必大（宋代）

薰殿午风清，金盘满贮冰。
愿言均此施，四海涤烦蒸。
登下竺塔
吴惟信（宋代）

浮图灵鹫上，迢递入晴氛。绝顶我忽到，下方钟屡闻。

林深馀腊雪，谷暖涨春云。更待溪梅发，相期一访君。
怀任澹存园居
储国钧（清代）

浮云结曾阴，天色惨将夕。城中转萧条，何况园居客。

柴门闭荒烟，萝径断行迹。四山晚逾翠，一水寒自碧。

饥禽将子鸣，落叶和苔积。应迟子猷棹，未蜡阮生屐。

何时就君宿，把酒话畴昔。
挽王侍郎二首 其一
杜范（宋代）

地灵钟国秀，胪唱压时名。虎观坚廉节，螭坳振直声。

志随时暂郁，身与道俱荣。人羡腰金日，于公孰重轻。
和居厚弟一首
刘克庄（宋代）

处处笙歌杂诵谣，盍簪一笑共今宵。
宛然上齿尊三老，非若班廷序百僚。
乡饮讵宜先仗出，虞人不必以弓招。
明时各适鸢鱼性，在野尤和似在朝。
和洪司令梅花
吴泳（宋代）

素肌香骨水为寒，曲树斜枝木作酸。
百匝绕花看未足，庭代参斗夜阑干。
萧使君有惠政于吾州别十有六年矣今以请碑文见过为赋三章志别君宦薄然五世同居近有义门之旌故末章及之 其二
王世贞（明代）

伊昔求羊径，曾为半刺除。只今罗雀巷，重枉故人车。

舌在牙从少，官贫气自舒。旗亭父老在，杯酒莫教虚。
秋怀 其二
夏塽（清代）

白鹭洲前月，苍凉芦荻花。居人狎蛟蜃，小市富鱼虾。

埋藓无遗镞，横流有断槎。犹谈番舶宴，红烛沸筝琶。
十六字令 怀远，代人作
商景兰（清代）

瓜。今岁须教早吐花。圆如月，郎马定归家。
鹧鸪天·白苎吴侬红颊儿
陈克（宋代）

白苎吴侬红颊儿。行歌半是使君诗。山茶处处春犹浅，灯市人人夜不归。拚剧饮，莫相违。皇恩往往下丹墀。挥毫却对莲花炬，忆著苹洲秉烛时。
咏草为刘公觐
张宁（明代）

几度阴阴几度晴，年华不改旧林坰。风霜满野根都白，天地无心叶又青。

浓伴客愁迷远道，澹随诗思到閒亭。蘼芜万里湖南路，一片萧疏绕洞庭。
和颜长官百咏 其七 渔父
朱继芳（宋代）

五湖烟里我知鱼，属玉舂锄一处居。欲到垂虹风作恶，几株官柳向人疏。
皇娲补天谣
杨维桢（元代）

盘皇开天露天丑，夜半天星堕天狗。
璇枢缺坏奔星斗，轮鸡环天愁飞走。
圣娲巧手炼奇石，飞廉鼓鞲虞渊赤。
红丝穿饼补天空，太虚一碧玻璃色。
辐旋毂转四极正，高盖九重县水镜。
三光不凋河不泄，天上神仙宅金阙。
当时坤母亦在旁，下拾残灰补地裂。
句
田锡（宋代）

高高百里一屈盘，八十四盘青云端。
郑漕生辰
仲并（宋代）

象纬祥光动，门弧瑞气盈。
小阳春在序，几望月偏明。
他日三千牍，清时九万程。
名因使粤重，功自备吴成。
伟量溟波阔，奇词锦段呈。
褒扬看唾玉，轻重倚提衡。
松柏真难老，芝兰足后生。
笋班行趣召，金带已先横。
内史言何美，尚书心自清。
祗应南北相，重振旧家声。
土湖
许及之（宋代）

湖山远钟鼎，往往属田舍。公自得盘洲，湖山买无价。
捕豺行
郑珍（清代）

君不见三四年间豺势横，厌食豚犬遂食人。东村埋儿聚肩髀，西求唐子还葬魂。

缘箐黄茅去人远，过者十百须及群。远道之人不问俗，往往力尽为所吞。

乌江东更骇听闻，争子母手食且奔。儿啼直与骨肉尽，草剩一条生血痕。

时或置幼举室逐，归来幼子仍无身。言之酸鼻不忍说，使我髯奋胸轮囷。

以人杀人罪且死，即尽族此偿宁均。上世冥翨十二氏，掌除民害搜狉榛。

灵鼓炮石丧猛怪，日弓月矢歼妖昏。及害于民物无细，戮及蛙黾非伤恩。

圣人吉凶与同患，蹄迹肯容中国存。捕蝗杀虎载金布，此害况酷蝗虎伦。

去灾捍患竟谁事，责固在官不在民。令众若从追胥法，一村人足攻一村。

大索三日定诛尽，虽有十翼无逃门。百虫将军纵灵武，人力不助那由神。

伤心村农日赛祷，儿女不足增鸡豚。去年赂请猎南里，归兵献获皆米银。

人豺夜行如楦麟，官豺昼聚称上宾。邑中豺伯纵豺食，群豺饱卧东城闉。

民命若彼官若此，豺尔何幸遭此君。方今犷兽颇乱狺，斩绝种类须良臣。

江华新收西原贼，南越未返楼船军。书生手无斩马剑，高冠櫑具徒吟呻。

三尺枯柴坐无术，夜指天狼心若焚。安得尔辈野性驯，一化麟凤之至仁。
县丞吕若谷置酒巽亭 其一
赵鼎（宋代）

凉风收雨断晴霓，漠漠青山白鹭飞。竹树蔽亏涵野色，楼台灭没淡烟霏。

凌波鸣佩杳何许，驾鹤吹笙殊未归。怅念夷犹凄望眼，碧云千里又斜晖。
同欧阳令饮凤凰山下
宋琬（清代）

茅茨深处隔烟霞，鸡犬寥寥有数家。
寄语武陵仙吏道：莫将征税及桃花。
一百八盘
范成大（宋代）

畴昔辞桂林，自谓已出岭。
蜕蝉蛮烟中，恍若醉梦醒。
今来峡山路，步步蹑云顶。
仍闻蚯蚓瘴，顾与峤南等。
平生行路难，惊浪兀漂梗。
迷涂兹益远，鸟道非人境。
老矣法当佚，怀哉迹可屏。
拜手天东南，亟上归田请。
寄湖口刘少魏主簿求皂湖石
喻良能（宋代）

平生爱石似奇章，老矣一拳犹未致。
夜来梦绕太湖侧，万玉嶙峋清有味。
梦回身复落红尘，闻道皂湖山可人。
幸致一峰为我寿，为君作诗传不朽。
送吕兴元
李新（宋代）

梯天悬阁马行空，旌旆悠悠照谷红。
灵凤阴寒春过晚，万山犹有牡丹风。
临江仙 仲冬接舅氏札，并索近咏却寄
张玉珍（清代）

目极晴江秋杪，书来独雁云边。墨痕香渍浣花笺。

吟怀真淡荡，离思转纷然。

苦忆西窗问字，消寒险韵同拈。难将近况告坡仙。

琴囊馀药物，病榻袅茶烟。
代小子广孙寄翁翁
孔平仲（宋代）

爹爹来密州，再岁得两子。
牙儿秀且厚，郑郑已生齿。
翁翁尚未见，既见想欢喜。
广孙读书多，写字辄两纸。
三三足精神，大安能步履。
翁翁虽旧识，伎俩非昔比。
何时得团聚，尽使罗拜跪。
婆婆到辇下，翁翁在省里。
大婆八十五，寝膳近何似？
爹爹与奶奶，无日不思尔。
每到时节佳，或对饮美食，
一一俱上心，归期当屈指。
昨日又开炉，连日北风起。
饮阑却萧条，举目数千里。
除日
张子容（唐代）

腊月今知晦，流年此夕除。拾樵供岁火，帖牖作春书。

柳觉东风至，花疑小雪馀。忽逢双鲤赠，言是上冰鱼。
索竹诗简庆松乔
戴亨（清代）

阳燧烧空烈炎毒，倒喝亲看人代速。芭蕉短尽桐叶焦，使我窗前草无绿。

愁死不遑遑计他，惊魂定后思娱目。浣花老翁平生居，到处先栽数竿竹。

子猷不教一日无，坡仙宁可食无肉。为爱虚中节复坚，森萃凉飙戛寒玉。

亭亭翠干齐荣枯，精神不畏霜风酷。我性爱竹逾诸公，尘垢兼须竹浣浴。

相对静夜两忘言，明月高秋伴幽独。苍根亲许移上林，讵有成言久不复。

君不见眼前繁卉渐枯凋，萧萧飒飒随狂飙。老夫对此心烦劳，安得劲节排云霄。
寄焦公泽
华镇（宋代）

身世旋蓬转，年华激矢忙。漂流轻楚越，契阔易参商。

窃预三千日，行几二十霜。金声留逸响，玉润有馀光。

仕路虽叨践，心蹊未敢荒。轩昂遗俗物，感激企前芳。

燕雀惊鸿鹄，鸱鸢嚇凤凰。倾都无孟子，通国毁匡章。

曾席虽云远，韩门未见忘。铄金频减价，投杼几循墙。

素履微难任，流言众觉强。箴言曾展转，攻鼓或相将。

眷想周宾裔，来居禹计乡。一门如旅燕，三世寄飞梁。

何地逢遗秉，谁垣有树桑。釜鱼时肖范，储石每矜扬。

儒术资斑见，乡评假寸长。芹藜经伏腊，蘋藻备烝尝。

纻絮亏冬褐，丹铅薄晓妆。晚蝉无重翼，瀌雪有骄阳。

唐彀虚曾入，齐飞宛未翔。十年劳俛仰，三釜足凄凉。

怀刺终思重，车尘旧耻望。有惭猗顿富，徒效老莱装。

曲表求端影，奔车倚怒螳。力微甘黾勉，道拙分摧藏。

好恶乡人僻，风波世路常。棘薪今合重，瓜蔓昔还伤。

颊舌知无补，丝桐或可量。未教轻割席，庶复许升堂。
十九日招老谢丈
赵蕃（宋代）

再失重阳集，才能一笑期。
儿童闯车马，鸟雀避茅茨。
雨后橙初熟，霜前菊未衰。
招邀幸临顾，倾饮莫相疑。
汉铙歌十八曲 其九 将进酒
王世贞（明代）

将进酒，乘大白。皇帝百千万年，垂衣御极。轻刑税，陈礼乐。

父不哭子，战斗长息。原田膴膴，于何不穫。童行至老，欣欣曷颇。

挹青阳，蒸太和。露为浆，斗𣂏之，一再举，霜颜酡。

青天流眸，忽为庆云。嗟彼曲蘖胡以云。
独酌偶作
梅尧臣（宋代）

东路归梁懒，黄流下汴深。
眼穿南去翼，耳冷北来音。
风雨昏斜日，乾坤入醉吟。
不忧贫且老，自有伯鸾心。
冬日金陵制幕书事
王同祖（宋代）

官军闻说定庐州，破虏功成一滴油。
智勇功名付元凯，王三锡命到康侯。
寿皇太子
赵彦端（宋代）

少阳拜赐少阳旁，黄菊红茱满寿觞。
阳德重重在初四，不须九日是重阳。
华秋岳画苏子瞻夜游承天寺访张怀民润臣索诗
孙衣言（清代）

世间白日争红尘，那识人境有清绝。黄州秃翁物外游，令我喜清华岩笔。

西掖官居蓬岛寒，门前写影万琅玕。尽日清风无客至，今宵明月与谁看。
和元直
薛季宣（宋代）

畴昔相要学娄空，蹉跎行即叹龙钟。三千牍欠东方奏，十万兵无小范胸。

大愧入关歌一箭，终期出塞传三烽。蓬莱有愿占云气，又羡江山笔墨供。
八识诗
徐天锡（宋代）

兄弟八个一个痴，其中一个最跷蹊。
五个向外能经纪，止留一个看家计。
浩浩三藏不可穷，渊深七浪景为风。
爱口特种根身立，去后先来作主翁。
不动地边方舍藏，金刚道后毕然空。
大圆镜智成无漏，普照十方尘刹中。
溪庵放言十首
刘克庄（宋代）

八斛四斗舍利，一丈六尺金身。
右胁已寂已灭，双趺是妄是真。
和秦武昌赤壁怀古韵
李东阳（明代）

楚云荆树拥嵯峨，一棹曾冲万里波。时代不同嗟我晚，江山如此奈人何。

地从割据终全盛，天遣文章为不磨。闻说宦游兼吊古，鹤楼东下水声多。
送蕲州裴员外
罗隐（唐代）

六枝仙桂最先春，萧洒高辞九陌尘。两晋家声须有主，

六朝文雅别无人。荣驱豹尾抛同辈，贵上螭头见近臣。

蕲水苍生莫相羡，早看归去掌丝纶。
送李中丞之襄州
刘长卿（唐代）

流落征南将，曾驱十万师。
罢归无旧业，老去恋明时。
独立三边静，轻生一剑知。
茫茫江汉上，日暮欲何之。
送章八元秀才擢第往上都应制
韦应物（唐代）

决胜文场战已酣，行应辟命复才堪。旅食不辞游阙下，

春衣未换报江南。天边宿鸟生归思，关外晴山满夕岚。

立马欲从何处别，都门杨柳正毵毵。
次韵之秋日雨后韵
王隐（宋代）

洺州秋雨后，幽胜可供间。
白首留他县，归心绕故山。
野泉来竹底，危磴入云间。
尚记登高会，重岩细菊斑。
遣怀
释绍嵩（宋代）

落拓无生计，放怀使所便。
托心时散帙，即事偶成篇。
此道欣逢泰，平生祗信缘。
殷勤伴幽独，松亚小窗前。
寄别陈氏妹
黄庭坚（宋代）

西风吹天云，顷刻异秦越。叔子从天东，忽与同姓别。

饯行在半涂，一食三四噎。遥遥马嘶断，芳草迷车辙。

引襟满眼泪，回首寸心折。母氏孝且慈，爱养数毛发。

诸儿恩至均，如指孰可龁。汝今始归人，绵绵比瓜瓞。

中畦不灌溉，芳意还销歇。黄鸟止桑楚，南山采薇蕨。

择归既甚明，寡取乃为悦。我开贤女传，须己为汝说。

在宋有伯姬，洁身若冰雪。下堂失傅母，上堂就焚爇。

吾尝嘉惠康，有妇皆明哲。戮力事耦耕，甘贫至同穴。

彼于视三公，其犹吹一吷。雍容二南閒，此妇真豪杰。

男儿何有哉，今壮而善耋。逢时秉钧轴，邂逅把旄钺。

富贵多祸忧，朋党相媒糵。等之彀中游，巧者未如拙。

勿以贫贱故，事人不尽节。母仪尊圣善，妇道尚曲折。

葛生晚萋萋，絺绤代裘褐。女工既有馀，枕簟清烦暍。

谁言淮蔡远，曾不以日月。跂予升高丘，伫望飞鸟灭。

善怀诗所歌，行矣勿惜别。皇皇太史笔，期汝书英烈。
高邮
史夔（清代）

三十六陂秋，孤城水上浮。鱼龙尊窟宅，鸿雁叫汀洲。

苔没高沙馆，潮平甲仗楼。片帆何处泊，身世一轻鸥。
次韵刘景文见寄
苏轼（宋代）

淮上东来双鲤鱼，巧将书信渡江湖。
细看落墨皆松瘦，想见掀髯正鹤孤。
烈士家风安用此，书生习气未能无。
莫因老骥思千里，醉后哀歌缺唾壶。
秋草鹡鸰诗送黄箴卿扶兄榇归闽 其一
叶春及（明代）

昔我宰锦田，楚楚见二子。凤雏出丹穴，藻翰亦相似。

天路安足陵，和鸣合宫徵。南方有朱明，积石亘千里。

璀然凤凰居，琅玕满庭戺。今春振羽翼，翙翙远戾止。

云何中离乖，断绝春风里。一雏陨黄坭，一雏痛彻髓。

喟彼鹡鸰诗，泪下如流水。
禅人写师真请赞
释慧远（宋代）

入魔王队，住邪见林。
修菩萨行，现夜叉心。
舌头托地有谁识，鼻孔辽天无处寻。
送韩侍御自使幕巡海北
法振（唐代）

微雨空山夜洗兵，绣衣朝拂海云清。幕中运策心应苦，

马上吟诗卷已成。离亭不惜花源醉，古道犹看蔓草生。

因说元戎能破敌，高歌一曲陇关情。
杨六尚书留太湖石在洛下借置庭中因对举杯寄赠绝句
白居易（唐代）

借君片石意何如，置向庭中慰索居。

每就玉山倾一酌，兴来如对醉尚书。
枕上言怀
刘著（宋代）

九土将分裂，中原政扰攘。
孰为真汉相，却忆假齐王。
晋室迁神鼎，梁园作战场。
可怜羁客梦，夜夜在家乡。
西岩翠屏阁
陆游（宋代）

把酒孤亭半日留，西岩独擅鹤山秋。
也知绝境终难赋，且喜闲身得纵游。
鹘起危巢时磔磔，鹿鸣深涧暮呦呦。
人生适意方为乐，甲第朱门秖自囚。
秋晚书感
陆游（宋代）

丘冢相望故旧空，放翁犹复寄沤中。
少眠危坐待窗白，得酒细倾生颊红。
虽媿蛟龙起云雨，尚胜鱼鸟困池笼。
秋来莫道无游兴，野渡村桥处处通。
我爱淳安好 其七
陈晔（宋代）

我爱淳安好，先庚矢伏房。春秋武常阅，钟鼓今惟详。

在在空三穴，家家保万箱。欢呼遍田里，既醉乐时康。
夏夜
方岳（宋代）

河汉微明星乍稀，碧莲香湿袭人衣。
夜凉如水琉璃滑，自起开窗放月归。
句容澄上人群玉轩求诗
李之仪（宋代）

日日不离山，爱山终不厌。因地端有来，及此若尚欠。

当轩出巑屼，昏膜遽效砭。枝撑檐楹窄，明灭烟云暂。

幽禽时一鸣，隐约隔天堑。早闻群玉峰，世境未易占。

却应三昧力，易致兹可验。便拟绝高深，两足恐不赡。

幻化浪攀缘，胶扰窘囊槛。会须揖清风，方暑对枕簟。
偈颂一百二十三首
释普度（宋代）

今朝七月十五，衲僧拄杖起舞。
头顶西天，脚踏东土。
游历百城，不移寸步。
阿呵呵，白云绽处青山露。
客生梓石映昆遗稿成，属予为序。因题其后 其二
钱澄之（清代）

北阙上书罢，梦魂空入关！正逢南渡日，羞厕进贤班。

童仆依人在，家乡望汝还。江头殡旅榇，谁与返秦山！
和杨公济钱塘西湖百题 其五十七 西溪
郭祥正（宋代）

西溪在湖外，一派濯残阳。游子托渔艇，却愁归路长。
赠宣密大师不出院
释智圆（宋代）

侯门休请谒，香火务真修。古院扃苍藓，他山空旧游。

出禅庭月晓，开卷竹窗秋。已得栖幽趣，何须买沃洲。
乙亥元日独坐试笔时余五十矣
王世贞（明代）

江城铃阁隐欹梧，竹影徐移拂茗垆。雪后郧山俱献玉，春来汉水不藏珠。

将登服政心犹懒，欲数前非念已徂。了却朝天无一事，已拚清兴到屠苏。
捣练子
纪松实（清代）

花渐放，睡初浓。啼鸟枝头啄小红。拈笔欲消春昼永，冰花还在石虚中。
题韩氏所藏元佑选尚诏草
楼钥（宋代）

禁脔当年选尚初，难兄辞宠意何如。
裕陵遗旨知难改，元佑湛恩信有余。
今日犹存卯君笔，向来谁造粉昆书。
韩门世宝宜无坠，史有遗文尚取诸。
陇头吟
曹勋（宋代）

乌落黄云塞草秋，陇头之水东西流，
水声呜咽鸣啾啾。马闻思旧枥，
人闻思旧丘，年年征战无时休。
无时休，谁能到此求封侯。
苏子由寄题小庵诗用元韵和
孔平仲（宋代）

官身粗应三钱府，吏隐聊开一草庵。拥砌幽篁如月映，覆檐乔木与天参。

畏人自比藏头雉，老世今同作蛹蚕。岂独忘言兼闭息，舌津晨漱不胜甘。
赠张发
吴芾（宋代）

日给都来能几何，汝能受少却辞多。
试询世上无厌者，还有何人肯恁麽。
晋门。王夷甫
周昙（唐代）

六合谁为辅弼臣，八风昏处尽胡尘。

是知济弱扶倾术，不属高谈虚论人。
满庭芳 授记定庵
李道纯（元代）

学佛学仙，参禅穷理，不离玄牝中间。可怜迷谬，往往□相瞒。一味寻枝摘叶，徒坐破、几个蒲团。堪伤处，外边寻觅，笑杀老瞿昙。些儿真造化，诚能亲见，胆冷心寒。定庵高士，好向定中参。看破娘生面目，把从前、学解掀翻。真空透，髑髅迸破，真主自离庵。
颂古三十八首
释慧方（宋代）

卷起堂堂露眼睛，拈来觌面更相呈。
鼻头脱尽谁能觑，把手归来相并行。
后出军五首 其三
张翥（元代）

先锋才攻门，后军已登陴。拔都不怕死，直上搴贼旗。

马前献逆首，脚下踏死尸。长河走败船，疾遣飞将追。

幕中作露板，应有傅脩期。
苏文忠
何转书（明代）

闾阎伏腊荐兰蘅，帘幕冠裳俨若生。座右墨池烟草渌，望中霄若笔花明。

留心民瘼多遗泽，使气朝端得大名。自是宋贤门户峻，救时卒枉用忠诚。
至後入城道中杂兴十首
杨万里（宋代）

谁练苕花作雪茸，更将枫叶染猩红。
姮娥不认推青女，青女又还推化工。
至樊口三首 其一
薛季宣（宋代）

一霎重为退谷游，扁舟一叶浪如舟。人生百岁浑如许，借问都来几白头。
满江红（癸亥九日）
丘崈（宋代）

平楚苍然，烟霭外、飞鸿冥灭。身老矣、登临感慨，几时当彻。痛饮老教吹帽落，悲歌莫系壶边缺。自人生、任运复何为，伤情切。

功名事，休谩说。渠有命，谁工拙。且随宜斗健，强酬佳节。九月老今知几度，试看镜里头如雪。向醉中、赢取万缘空，真蝉脱。
游碧落洞
释延吉（宋代）

碧落有仙躅，回溪限尘迹。
虎穴建空岩，鸟道齐峭壁。
苍松动寒吹，孤云触幽石。
物外诣所乐，高谈混儒释。
广州
陶弼（宋代）

地穷山亦断，烟水是封圻。
外国衣装盛，中原气象非。
牧童曲
李复（宋代）

牧童喜晴卧溪曲，群牛互斗残我竹。
惊起旁行不肯来，闻呼却我如生鹿。
园夫奋詈辱其翁，老翁操箠自驱逐。
牛奔冲狂乱坏篱，补篱更剪溪边木。
次韵张秘校喜雪三首
黄庭坚（宋代）

落月烟沙静渺然，好风吹雪下平田。
琼瑶万里酒增价，桂玉一平人少钱。
学子已占秋食麦，广文何憾客无毡。
睡余强起还诗债，腊里春初未隔年。
玉楼春·和吴见山韵
吴文英（宋代）

阑干独倚天涯客。心影暗凋风叶寂。千山秋入雨中青，一雁暮随云去急。
霜花强弄春颜色。相吊年光浇大白。海烟沈处倒残霞，一杼鲛绡和泪织。
望海楼
蔡肇（宋代）

城晓通霜白，楼晴映雾残。
玉螭取喷薄，铁凤舞高寒。
议敢分丹鼍，时能御马鞍。
腐儒江海意，菱芡得加餐。
水调歌头 怀 逸情 山中偶成，用遁庵
段成己（金朝）

人生等行旅，能费几春秋。元龙谩矜豪气，百尺卧高楼。昨日青青双鬓，今日星星满镜，转首岁华流。归去便去，何处觅菟裘。一枝筇，一壶酒，寄真游。姑山玉立千仞，直下看神州。欲语幽情谁可，赖有白鸥知我。尘世尽悠悠。一笑对妻子，出处不须筹。菊轩君才名道丛推重一世，值金季乱亡，辟地龙门山中。遁庵君既没，菊轩君从来徙晋宁北郭，闭门读书余四十年优游。
朝中措
李之仪（宋代）

暮山环翠绕层栏。时节岁将残。远雁不传家信，空能嘹唳云间。

客程无尽，归心易感，谁与忘年。早晚临流凝望，饥帆催卸风竿。
句
赵师民（宋代）

委地露花啼晓恨，拂提烟柳弄春容。
自题小像
王振声（清代）

我面不自识，我独知我心。欲古而不古，似今而非今。

读书不甚而，披画常摹临。无事且酌酒，有时还抚琴。

况遇好时节，花木有清阴。悠然禽鸟乐，我亦爱绿林。

静观皆自得，幸无尘俗侵。写意画图中，聊以开胸襟。

即时当行乐，何必问升沈。
游李少师园十题 其九 雁翅柏
范祖禹（宋代）

高枝含烟雾，密叶张羽翼。参差随风势，惨澹入云色。
谢何十三送蟹
黄庭坚（宋代）

形模虽入妇女笑，风味可解壮士颜。
寒蒲束缚十六辈，已觉酒舆生江山。
渔家傲
欧阳修（宋代）

昨日采花花欲尽。隔花闻道潮来近。风猎紫荷声又紧。低难奔。莲茎刺惹香腮损。

一缕艳痕红隐隐。新霞点破秋蟾晕。罗袖挹残心不稳。羞人问。归来剩把胭脂衬。
舍妹以病中四绝见示，原韵和之
朱氏（明代）

心清如水月堪知，病里光阴总强持。且祝维摩香一炷，待他否极泰来时。
游静真观
释圆悟（宋代）

古观门幽寂，来游亦夙缘。
林堪巢老鹤，坛可礼真仙。
秋晚寒生屋，雨深苔印砖。
旧藏多御赐，应识尚留传。
穷阴忽霁独往山下看梅
张嵲（宋代）

千峰雪犹积，万木春已回。穷阴倦羁束，忽欣阳景开。

徐步出衡门，中野展幽怀。杖策遂侵寻，独下前山隈。

惊湍激远飙，疏篁耿寒梅。婆娑时动容，似与客徘徊。

岁晏益多感，况斯韶景催。暂赏岂所欢，离念方催颓。

还观增怆恻，三叹为谁来。
春光好
陆求可（清代）

妆初罢，鸟关关。倚阑干。怪杀无端蜂蝶，扇驱还。

一架蔷薇娇艳，金莲移向花间。折得小枝香在手，插云鬟。
陈师道教授示黄梅诗次韵呈正夫学士四首 其四
彭汝砺（宋代）

不独看花懒，吟诗味亦忘。此花谁可赋，顾曲有周郎。
句 其三
王圭（唐代）

泽国旅艎冲雨黑，都门祖庙照堤红。
自题小照二首 其一
缪思勃（清代）

年来婚嫁事粗酬，五岳名山已倦游。天气晚凉随处好，石阑干外即沧州。
辛卯满散天基节即事六首
刘克庄（宋代）

闻说都人竞出嬉，御街箫鼓倍年时。
相公入奏天颜喜，半夜扬州送捷旗。
颂古二十首 其十八
释了一（宋代）

钟楼上念赞，床脚下种菜。猛虎当路蹲，时人俱不会。

黄檗花开自有时，明州有个憨布袋。
冬夕即席作
孔平仲（宋代）

烛滴胡桃泪，香蟠春蚓灰。酒花随煖聚，酥蕊带寒开。

自有清歌送，惟闻画角催。隔帘疑晓色，雪压数枝梅。
和谪弟三一三峡晓征寄回韵
张玉娘（宋代）

鸟道萦纡入剑门，谪居惟汝独怜恩。锁天烟黑疑无地，隔树人怜知有村。

听雨不生池草梦，看云应断故乡魂。平安日问南归雁，三峡清秋依晓猿。
和宛丘长官赏花
陈襄（宋代）

遗我新诗雅兴长，一时花谱为传芳。
不须满县栽桃李，却羡风流骑省郎。
和夔门开济堂韵
李曾伯（宋代）

世事纷更局面棋，滔滔逝水只东之。
几堆顽石鬼神护，一节高风今古奇。
司马岂能无战垒，卧龙祗合在筹帷。
将星一落空遗恨，费尽诗人几许诗。
简袁仲诚觅芍药花
张纲（宋代）

老来百计不相关，诗句雕镌兴亦阑。只有好花堪照眼，从君聊借一枝看。